Peter Skaarup (DF), 2014-02-05:
Først vil jeg sige tak for svaret og tillykke med den nye ministerpost.
Det er jo noget af omgang i forhold til den tidligere post.
Der sker en del skift rundtomkring, og det bliver spændende at følge, hvad den nye minister kan gøre på det her område.
Jeg vil godt følge op og sige, at i forhold til det med, at kommunerne ansætter kriminelle som såkaldte rollemodeller over for de unge, er der jo så det nye i sagen, at vi har noget evidens, tror jeg man med et fint ord siger om tingene, nemlig i den rapport, der hedder »Gadeplansmedarbejdere i gråzonen«.
Og hvis man kigger i rapporten, er det jo sådan, at ni tiendedele af kommunerne netop har sådan nogle opsøgende medarbejdere, der arbejder med kriminalitetstruede unge, og en fjerdedel har i øjeblikket ansat nogle, der har en kriminel fortid.
Der er det så, at kommunerne bliver spurgt, hvad erfaringerne er.
Erfaringerne er faktisk gennemgående dårlige med hensyn til det her, dels fordi nogle simpelt hen lærer de unge kriminalitet, dels fordi de så selv kommer til at deltage i kriminalitet igen, efter at det egentlig var ovre, da de blev rollemodeller.
Så problemet er ret stort i kommunerne.
Og det, som kommunerne efterlyser, er jo, at der kommer nogle retningslinjer ovenfra, og det vil jo så sige fra regeringen, for, hvordan de skal gøre det her – hvis de skal gøre det.
I Dansk Folkeparti er vi helt afklarede.
Vi mener ikke, at man med en kriminel fortid kan bidrage til, at unge bliver håndværkere eller gode bidragydere til vores samfund, altså unge, der har været ude i kriminalitet.
Vi synes, man skal vælge nogle med den rigtige uddannelse og de rigtige kompetencer, og derfor vil jeg spørge ministeren om to ting: Vil man indføre et krav om, at der indhentes straffeattester, hvis man skal ansætte sådanne unge, og vil man sikre, at der skal være en relevant uddannelse bag?
Tak for besvarelsen.
Jeg må bare sige til ministeren, at hvis man kigger i rapporten – og Det Radikale Venstre, som ministeren kommer fra, er jo altid flinke til at påpege, hvad vi har belæg for statistisk set – ser man, at vi altså nu har belæg for at sige, at det er en dårlig idé.
Hovedparten af kommunerne siger faktisk, at det ikke har fungeret.
Og vi har også eksempler med f.eks. Lille A, altså bandelederen inde fra Nørrebro, som faktisk har været rollemodel tidligere.
Det er der i hvert fald ikke kommet noget særlig godt ud af.
Så det, vi i Dansk Folkeparti godt kunne tænke os, er, at man lærer de unge, at det er sejt at tjene penge som håndværker eller som aktiv på en arbejdsplads og ikke i en bande.
Der er vi altså bange for, at man her sætter ræven til at vogte gæs.
Så jeg stiller ministeren spørgsmål.
Når vi nu åbenbart ikke kan få ud af ministeren, at man vil afskaffe det med nogle retningslinjer, hvad angår at ansætte kriminelle unge, så kunne vi i det mindste indføre et krav om straffeattester, som halvdelen af kommunerne jo ikke indhenter.
Det siger rapporten også.
Tak for det.
Jeg synes måske, at ministeren opfører sig sådan lidt radikalt a la gamle dage, altså hvor der ikke rigtig bliver sagt noget konkret, og hvor man er lidt i tvivl om, hvilken vej man skal vælge – undskyld, jeg siger det.
Men det kan ministeren jo råde bod på her til sidst.
Vi har en situation, som kommunerne siger er uholdbar.
De savner retningslinjer.
De indhenter ikke straffeattester, jo, det gør de i halvdelen af tilfældene.
Ministeren sagde, at det gør man.
Det gør man kun i halvdelen af tilfældene.
Så vil vi gerne hen til punkt B, hvor vi altså får en situation, hvor man har retningslinjer og indhenter straffeattester.
Er der nogen mellemveje, eller vil ministeren i hvert fald trods alt give tilsagn om, at der sker noget fra regeringens side?
Det kunne jo f.eks. være et hyrdebrev ud til kommunerne, hvori man påpeger, hvordan retningslinjerne skal være for det her arbejde.